Kagiso Rabada (gebore 25 Mei 1995 in Johannesburg) is 'n Suid-Afrikaanse internasionale krieketspeler, wat in al die formate van die spel speel. Rabada, wat bekend is onder die bynaam KG, is 'n snelbouler en speel plaaslike krieket vir die Highveld Lions. Hy het sy Proteabuiging in November 2014 gemaak in beperkte boulbeurtkrieket en die volgende jaar ook sy Toetsdebuut in November 2015. Hy het onder meer tydens die Krieketwêreldbeker 2019 vir Suid-Afrika gespeel. Rabada was op hoërskool by St Stithians Boys College, tot hy sy skoolloopbaan voltooi het in 2013. Teen Januarie 2018 was hy bo-aan beide die IKR-EDI-boulerranglys en die IKR-toetsboulerranglys op die jeugdige ouderdom van 22. In Julie 2016 het Rabada die eerste speler geword om ses toekennings by Krieket Suid-Afrika (KSA) se jaarlikse dinee te ontvang, insluitend die prys as die Krieketspeler van die Jaar. Hy het in Desember 2013 sy debuut vir Gauteng in die KSA Provinsiale Eendagkompetisie teen die Grens gemaak. Hy is gekies om Suid-Afrika te verteenwoordig tydens die 2014 IKR Onder-19 Krieketwêreldbeker.